Kandidatët presidencialë komentojnë shpërthimet në Nju Jork
Në Shtetet e Bashkuara, dy ditë pas një shpërthimi me bombë në Nju Jork dhe pasi pajisje të tjera shpërthyese u gjetën në qytet dhe në Nju Xhersi, u arrestua një i dyshuar.
Lufta kundër terrorizmit është një çështje e rëndësishme për votuesit në zgjedhje presidenciale këtë vjeshtë.Kandidatja demokrate Hillary Clinton foli të hënën duke siguruar votuesit se Amerika do të triumfojë, duke përmendurpërvojën e saj për sigurinë kombëtare. Kandidati republikan Donald Trump përdori një ton ndryshe. Ai fajësoi për shpërthimin në Nju Jork atë që e quajti sistem të dështuar të imigracionit që lejon terroristët të hyjnë në Shtetet e Bashkuara. Historiani Mathew Dallek, në universitetin George Washington thotë se lidhja e imigracionit me terrorizmin mund t’i japë Trumpit një temë diskutimi por mund të mos rezonojë me votuesit më të edukuar, që atij i duhen për të fituar zgjedhjet. Zoti Dallek thotë se retorika përçarëse e Trumpit pas sulmit terrorist në Orlando të Floridas ku u vranë 49 vetë në një klub homoseksualësh, nuk e ndihmoi atë. Ai thotë se publiku u përgjigj më shumë në favor të komenteve dhe tonit të Hillary Clintonit. Ai parashikon se përgjigja do të jetë e njëjtë pas shpërthimeve në Nju Jork. Komentet e të dy kandidatëve vijnë ndërsa hetuesit ende po kërkojnë motivin e sulmit. Zyrtarët nuk besojnë se i dyshuari 38 vjeçar Ahmad Khan Rahami, shtetas amerikan i lindur në Afganistan, ka qënë pjesë e një rrjeti më të madh. Ndërkohë ka njoftime se e shoqja e të dyshuarit është larguar nga Shtetet e Bashkuara disa ditë para shpërthimeve.